યુનેસ્કો દ્વારા ચાલુ વર્ષે અમદાવાદને દેશનું સર્વપ્રથમ હેરિટેજ વર્લ્ડ સિટી જાહેર કરાયું હોઇ કાંકરિયા કાર્નિવલને દરરોજના આકર્ષણ ઉપરાંત હેરિટેજ થીમ અપાઇ છે. આતશબાજીના કારણે કાંકરિયા ઝૂનાં ૧પ૦૦ જેટલાં પક્ષીઓની ઊંઘમાં ખલેલ પડતી હોઇ તંત્રે આતશબાજીના બદલે લેસર શોને પસંદ કરેલ છે. દરરોજના પપેટ શો, જાદુગર શો, લાઇટ એન્ડ સાઉન્ડ શો, બાળનગરી, રોક બેન્ડ, લાઇવ કેરેકટર્સ, બ્લડ ડોનેશન કેમ્પ સહિતના કાર્યક્રમો અમદાવાદીઓને મંત્રમુગ્ધ કરશે. આજે સ્ટેજ નં. ૧ પુષ્પકુંજ ખાતે હેરિટેજ થીમ આધારિત શેડો ડાન્સ, કઠપૂતળી ડાન્સના કાર્યક્રમો યોજાશે. વ્યાયામ વિદ્યાલયના સ્ટેજ નં.૩ પર લવની ભવાઇ ફેમ ‌જીગરદાન ગઢવીનું રોક બેન્ડ થશે.